**ΑΝΘΟΛΟΓΙΟΝ**

**ΑΚΟΛΟΥΘΙΩΝ ΚΑΙ ΠΡΟΣΕΥΧΩΝ**

**ΟΡΘΟΔΟΞΟΥ ΧΡΙΣΤΙΑΝΟΥ**

**ΕΚΔΟΣΙΣ Γ’**

**Εκδόσεις «Ορθόδοξος Κυψέλη»**

**ΘΕΣΣΑΛΟΝΙΚΗ 1991**

**ΑΚΟΛΟΥΘΙΑ**

**ΝΕΚΡΩΣΙΜΟΣ ΕΙΣ ΚΟΣΜΙΚΟΥΣ**

Τελευτήσαντος τινός των Ορθοδόξων, ευθύς προσκαλείται παρά των συγγενών αυτού ο Ιερεύς˙ ος και απελθών εις τον οίκον, εν ώ το λείψανον κείται, και βαλών Επιτραχήλιον, και επί τον θυμιατόν θυμίαμα, ευλογεί συνήθως τον ευλογητόν Θεόν, και άρχονται οι συμπαρόντες του, Άγιος ο Θεός˙ Παναγία Τριάς˙ Πάτερ ημών.

Ότι σου εστίν η Βασιλεία˙ και τα Τροπάρια ταύτα.

**Ήχος δ’.**

Μετά πνευμάτων δικαίων τετελειωμένων, την ψυχήν του δούλου σου Σώτερ ανάπαυσον˙ φυλάττων αυτήν εις την μακαρίαν ζωήν, την παρά σοι φιλάνθρωπε.

Εις την κατάπαυσίν σου Κύριε, όπου πάντες οι Άγιοί σου αναπαύονται, ανάπαυσον και την ψυχήν του δούλου σου, ότι μόνος υπάρχεις αθάνατος.

**Δόξα πατρί…**

Συ ει ο Θεός ημών ο καταβάς εις άδην, και τας οδύνας λύσας των πεπεδημένων˙ αυτός και την ψυχήν του δούλου σου Σώτερ ανάπαυσον.

**Και νυν…**

Η μόνη αγνή και άχραντος Παρθένος, η Θεόν ασπόρως κυήσασα, πρέσβευε του σωθήναι την ψυχήν του δούλου σου.

**Ο Ιερεύς.**

Ελέησον ημάς, ο Θεός, κατά το μέγα έλεός σου, δεόμεθά σου επάκουσον, και ελέησον.

Έτι δεόμεθα υπέρ αναπαύσεως της ψυχής του κεκοιμημένου δούλου του Θεού (του δε), και υπέρ του συγχωρηθήναι αυτώ παν πλημμέλημα εκούσιόν τε και ακούσιον.

Όπως Κύριος ο Θεός τάξη την ψυχήν αυτού, ένθα οι Δίκαιοι αναπαύονται. Τα ελέη του Θεού, την βασιλείαν των ουρανών, και άφεσιν των αυτού αμαρτιών παρά Χριστώ τω αθανάτω Βασιλεί και Θεώ ημών αιτησώμεθα.

**Του Κυρίου δεηθώμεν.**

Ο Θεός των πνευμάτων και πάσης σαρκός, ο τον θάνατον καταργήσας, τον δε διάβολον καταπατήσας, και ζωήν τω κόσμω σου δωρησάμενος: αυτός, Κύριε, ανάπαυσον και την ψυχήν του κεκοιμημένου δούλου σου (του δε) εν τόπω φωτεινώ, εν τόπω χλοερώ, εν τόπω αναψύξεως, ένθα απέδρα οδύνη, λύπη, και στεναγμός˙ παν αμάρτημα το παρ’ αυτού πραχθέν εν λόγω, ή έργω, ή διανοία, ως αγαθός και φιλάνθρωπος Θεός, συγχώρησον˙ ότι ουκ έστιν άνθρωπος, ος ζήσεται, και ουχ αμαρτήσει˙ συ γαρ μόνος εκτός αμαρτίας˙ η δικαιοσύνη σου, δικαιοσύνη εις τον αιώνα, και ο νόμος σου αλήθεια.

Ότι συ η ει η ανάστασις, η ζωή και η ανάπαυσις του κεκοιμημένου δούλου σου (του δε), Χριστέ ο Θεός ημών, και σοι την δόξαν αναπέμπομεν, συν τω ανάρχω σου Πατρί, και τω παναγίω, και αγαθώ, και ζωοποιώ σου Πνεύματι, νυν, και αεί, και εις τους αιώνας των αιώνων. Αμήν.

**Δόξα, και νυν. Και Απόλυσις.**

Και ει μεν έτοιμα εισίν άπαντα τα του Εξοδίου, ευλογεί αύθις ο Ιερεύς, και αρχόμεθα ψάλλειν το˙ Άγιος ο Θεός, μετά φόβου, και πάσης κατανύξεως. Και άραντες το λείψανον, απερχόμεθα εις τον Ναόν, προπορευομένων των Ιερέων μετά λαμπάδων, και του Διακόνου μετά θυμιατού. Όταν δε έλθωσιν εν τω Ναώ, το μεν λείψανον αποτίθεται εν τω Νάρθηκι, και άρχονται του 90ου ψαλμού.

Ο κατοικών εν βοηθεία του Υψίστου, εν σκέπη του Θεού του ουρανού αυλισθήσεται.

Ερεί τω Κυρίω˙ Αντιλήπτωρ μου ει, και καταφυγή μου ο Θεός μου, και ελπιώ επ’ αυτόν.

Ότι αυτός ρύσεταί σε εκ παγίδος θηρευτών, και από λόγου ταραχώδους.

Εν τοις μεταφρένοις αυτού επισκιάσει σοι, και υπό τας πτέρυγας αυτού ελπιείς˙ όπλω κυκλώσει σε η αλήθεια αυτού.

Ου φοβηθήσει από φόβου νυκτερινού, από βέλους πετομένου ημέρας.

Από πράγματος εν σκότει διαπορευομένου, από συμπτώματος και δαιμονίου μεσημβρινού.

Πεσείται εκ του κλίτους σου χιλιάς, και μυριάς εκ δεξιών σου, προς σε δε ουκ εγγιεί.

Πλην τοις οφθλαμοίς σου κατανοήσεις, και ανταπόδοσιν αμαρτωλών όψει.

Ότι συ, Κύριε, η ελπίς μου˙ τον Ύψιστον έθου καταφυγήν σου.

Ου προσελεύσεται προς σε κακά, και μάστιξ ουκ εγγιεί εν τω σκηνώματί σου.

Ότι τοις Αγγέλοις αυτού εντελείται περί σου, του διαφυλάξει σε εν πάσαις ταις οδοίς σου.

Επί χειρών αρούσί σε, μη ποτέ προσκόψης προς λίθον τον πόδαν σου.

Επί ασπίδα και βασιλίσκον επιβήση, και καταπατήσεις λέοντα, και δράκοντα.

Ότι επ’ εμέ ήλπισε, και ρύσομαι αυτόν˙ σκεπάσω αυτόν, ότι έγνω το όνομά μου.

Κεκράξεται προς με, και επακούσομαι αυτού˙ μετ’ αυτού ειμί εν θλίψει˙ εξελούμαι αυτόν, και δοξάσω αυτόν.

Μακρότητα ημερών εμπλήσω αυτόν, και δείξω αυτώ το σωτήριόν μου.

Και μετά τούτο, γεγονωτέρα φωνή

**Άμωμοι εν οδώ. Αλληλούϊα.**

**Ευλογητός ει Κύριε, δίδαξόν με τα δικαιώματά σου. Αλληλούϊα.**

Και ψάλλομεν την πρώτην Στάσιν του Αμώμου (ψαλμός 118), εις Ήχον πλ. β’. λέγοντες εν τω τέλει εκάστου Στίχου˙

**Αλληλούϊα.**

Μακάριοι οι άμωμοι εν οδώ, οι πορευόμενοι εν νόμω Κυρίου.

**Αλληλούϊα.**

Μακάριοι οι εξερευνώντες τα μαρτύρια αυτού, εν όλη καρδία εκζητήσουσιν αυτόν.

Ου γαρ οι εργαζόμενοι την ανομίαν, εν ταις οδοίς αυτού επορεύθησαν.

Συ ενετείλω τας εντολάς σου, του φυλάξασθαι σφόδρα.

Όφελον κατευθυνθείησαν αι οδοί μου, του φυλάξασθαι τα δικαιώματά σου.

Τότε ου μη αισχυνθώ εν τω με επιβλέπειν επί πάσας τας εντολάς σου.

Εξομολογήσομαί σοι εν ευθύτητι καρδίας, εν τω μεμαθηκέναι με τα κρίματα της δικαιοσύνης σου.

Τα δικαιώματά σου φυλάξω, μη με εγκαταλείπης έως σφόδρα.

Εν τίνι κατορθώσει νεώτερος την οδόν αυτού; Εν τω φυλάξασθαι τους λόγους σου.

Εν όλη καρδία μου εξεζήτησά σε, μη απώση με από των εντολών σου.

Εν τη καρδία μου έκρυψα τα λόγια σου, όπως αν μη αμάρτω σοι.

Ευλογητός ει, Κύριε, δίδαξόν με τα δικαιώματά σου.

Εν τοις χείλεσί μου εξήγγειλα πάντα τα κρίματα του στόματός σου.

Εν τη οδώ των μαρτυρίων σου ετέρφθην, ως επί παντί πλούτω.

Εν ταις εντολαίς σου αδολεσχήσω, και κατανοήσω τας οδούς σου.

Εν τοις δικαιώμασί σου μελετήσω, ουκ επιλήσομαι των λόγων σου.

Ανταπόδος τω δούλω σου, ζήσόν με, και φυλάξω τους λόγους σου.

Αποκάλυψον τους οφθαλμούς μου, και κατανοήσω τα θαυμάσια εκ του νόμου σου.

Πάροικος εγώ ειμί εν τη γη, μη αποκρύψης, απ’ εμού τας εντολάς σου.

**Επεπόθησεν η ψυχή μου, του επιθυμήσαι τα κρίματά σου εν παντί καιρώ.**

Επετίμησας υπερηφάνοις˙ επικατάρατοι, οι εκκλίνοντες από των εντολών σου.

Περίελε απ’ εμού όνειδος και εξουδένωσιν, ότι τα μαρτύριά σου εξεζήτησα.

Και γαρ εκάθισαν άρχοντες, και κατ’ εμού κατελάλουν˙ ο δε δούλός σου ηδολέσχει εν τοις δικαιώμασί σου.

Και γαρ τα μαρτύριά σου μελέτη μου εστί, και αι συμμβουλίαι μου τα δικαιώματά σου.

Εκολλήθη τω εδάφει η ψυχή μου, ζήσόν με κατά τον λόγον σου.

Τας οδούς μου εξήγγειλα, και επήκουσάς μου˙ δίδαξόν με τα δικαιώματά σου.

Οδόν δικαιωμάτων σου συνέτισόν με, και αδολεσχήσω εν τοις θαυμασίοις σου.

**Ενύσταξεν η ψυχή μου από ακηδίας, βεβαίωσόν με εν τοις λόγοις σου.**

Οδόν αδικίας απόστησον απ’ εμού, και τω νόμω σου ελέησόν με.

Οδόν αληθείας ηρετισάμην, και τα κρίματά σου ουκ επελαθόμην.

Εκολλήθην τοις μαρτυρίοις σου, Κύριε, μη με καταισχύνης.

Οδόν εντολών σου έδραμον, όταν επλάτυνας την καρδίαν μου.

Νομοθέτησόν με, Κύριε, την οδόν των δικαιωμάτων σου, και εκζητήσω αυτήν διαπαντός.

Συνέτισόν με, και εξερευνήσω τον νόμον σου, και φυλάξω αυτόν εν όλη καρδία μου.

Οδήγησόν με εν τη τρίβω των εντολών σου, ότι αυτήν ηθέλησα.

**Κλίνον την καρδίαν μου εις τα μαρτύριά σου, και μη εις πλεονεξίαν.**

Απόστρεψον τους οφθαλμούς μου, του μη ιδείν ματαιότητα, εν τη οδώ σου ζήσόν με.

Στήσον τω δούλω σου το λόγιόν σου εις τον φόγον σου.

Περίελε τον ονειδισμόν μου, ον υπώπτευσα, ότι τα κρίματά σου χρηστά.

Ιδού, επεθύμησα τας εντολάς σου, εν τη δικαιοσύνη σου ζήσόν με.

Και έλθοι επ’ εμέ το έλεός σου, Κύριε, το σωτήριόν σου κατά τον λόγον σου.

Και αποκριθήσομαι, τοις ονειδίζουσί μοι λόγον, ότι ήλπισα επί τοις λόγοις σου.

Και μη περιέλης εκ του στόματός μου λόγον αληθείας έως σφόδρα, ότι επί τοις κρίμασί σου επήλπισα.

Και φυλάξω τον νόμον σου διαπαντός εις τον αιώνα, και εις τον αιώνα του αιώνος.

Και επορευόμην εν πλατυσμώ, ότι τας εντολάς σου εξεζήτησα.

Και ελάλουν εν τοις μαρτυρίοις σου εναντίον βασιλέων, και ουκ ησχυνόμην.

Και εμελέτων εν ταις εντολαίς σου, ας ηγάπησα σφόδρα.

Και ήρα τας χείράς μου προς τας εντολάς σου, ας ηγάπησα, και ηδολέσχουν εν τοις δικαιώμασί σου.

Μνήσθητι των λόγων σου τω δούλω σου, ών επήλπισάς με.

Αύτη με παρεκάλεσεν εν τη ταπεινώσει μου, ότι το λόγιόν σου έζησέ με.

Υπερήφανοι παρηνόμουν έως σφόδρα˙ από δε του νόμου σου ουκ εξέκλινα.

Εμνήσθην των κριμάτων σου απ’ αιώνος, Κύριε, και παρεκλήθην.

**Αθυμία κατέσχε με από αμαρτωλών, των εγκαταλιπανόντων τον νόμον σου.**

Ψαλτά ήσάν μοι τα δικαιώματά σου εν τόπω παροικίας μου.

Εμνήσθην εν νυκτί του ονόματός σου, Κύριε, και εφύλαξα τον νόμον σου.

Αύτη εγενήθη μοι, ότι τα δικαιώματά σου εξεζήτησα.

Μερίς μου ει, Κύριε˙ είπα του φιλάξασθαι τον νόμον σου.

Εδεήθην του προσώπου σου εν όλη καρδία μου˙ ελέησόν με κατά το λόγιόν σου.

Διελογισάμην τας οδούς σου, και επέστρεψα τους πόδας μου εις τα μαρτύριά σου.

Ητοιμάσθην και ουκ εταράχθην, του φυλάξασθαι τας εντολάς σου.

Σχοινία αμαρτωλών περιεπλάκησάν μοι, και του νόμου σου ουκ επελαθόμην.

Μεσονύκτιον εξηγειρόμην, του εξομολογείσθαί σοι επί τα κρίματα της δικαιοσύνης σου.

**Μέτοχος εγώ ειμί πάντων των φοβουμένων σε, και των φυλασσόντων τας εντολάς σου.**

Του ελέους σου, Κύριε πλήρης η γη˙ τα δικαιώματά σου δίδαξόν με.

Χρηστότητα εποίησας μετά του δούλου σου, Κύριε, κατά τον λόγον σου.

Χρηστότητα και παιδείαν και γνώσιν δίδαξόν με, ότι ταις εντολαίς σου επίστευσα.

Προ του με ταπεινωθήναι, εγώ επλημμέλησα, δια τούτο το λόγιόν σου εφύλαξα.

Χρηστός ει συ, Κύριε, και εν τη χρηστότητί σου δίδαξόν με τα δικαιώματά σου.

Επληθύνθη επ’ εμέ αδικία υπερηφάνων˙ εγώ δε εν όλη καρδία μου εξερευνήσω τας εντολάς σου.

Ετυρώθη ως γάλα η καρδία αυτών˙ εγώ δε τον νόμον σου εμελέτησα.

Αγαθόν μοι, ότι εταπείνωσάς με, όπως αν μάθω τα δικαιώματά σου.

Αγαθός μοι ο νόμος του στόματός σου, υπέρ χιλιάδας χρυσίου και αργυρίου.

**Δόξα, και νυν.**

**Ο Διάκονος˙**

Έτι και έτι, εν ειρήνη του Κυρίου δεηθώμεν.

Έτι δεόμεθα υπέρ αναπαύσεως της ψυχής του κεκοιμημένου δούλου του Θεού (του δε), και υπέρ του συγχωρηθήναι αυτώ παν πλημμέλημα εκούσιόν τε και ακούσιον.

Όπως Κύριος ο Θεός τάξη την ψυχήν αυτού, ένθα οι δίκαιο αναπαύονται. Τα ελέη του Θεού, την Βασιλείαν των ουρανών, και άφεσιν των αυτού αμαρτιών παρά Χριστώ τω αθανάτω βασιλεί και Θεώ ημών αιτησώμεθα.

**Ο Ιερεύς εκφωνεί**

Ότι συ ει η ανάστασις, η ζωή, και η ανάπαυσις κτλ. Και μετά τούτο αρχόμεθα της δευτέρας στάσεως εις Ήχον πλ. α’. λέγοντες εν εκάστω Στίχω. **Ελέησον τον δούλον σου.**

**Στάσις Β’.**

**Αι χείρές σου εποίησάν με και έπλασάν με˙ συνέτισόν με, και μαθήσομαι τας εντολάς σου.**

Ελέησον τον δούλόν σου.

Οι φοβούμενοι σοι όψονταί με, και ευφρανθήσονται, ότι εις τους λόγους σου επήλπισα.

Έγνων, Κύριε, ότι δικαιοσύνη τα κρίματά σου, και αληθεία εταπείνωσάς με.

Γενηθήτω δη το έλεός σου του παρακαλέσαι με, κατά το λόγιόν σου τω δούλω σου.

Ελθέτωσαν μοι οι οικτιρμοί σου, και ζήσομαι, ότι ο νόμος σου μελέτη μου εστίν.

Αισχυνθήτωσαν υπερήφανοι, ότι αδίκως ηνόμησαν εις εμέ, εγώ δε αδολεσχήσω εν ταις εντολαίς σου.

Επιστρεψάτωσάν με οι φοβούμενοί σε, και οι γινώσκοντες τα μαρτύριά σου.

Γενηθήτω η καρδία μου άμωμος εν τοις δικαιώμασί σου, όπως αν μη αισχυνθώ.

Εκλείπει εις το σωτήριόν σου, η ψυχή μου, εις τους λόγους σου επήλπισα.

Εξέλιπον οι οφθαλμοί μου εις το λόγιόν σου, λέγοντες˙ Πότε παρακαλέσεις με;

**Ότι εγενήθην ως ασκός εν πάχνη, τα δικαιώματά σου ουκ επελαθόμην.**

Πόσαι εισίν αι ημέραι του δούλου σου; Πότε ποιήσεις μοι εκ των καταδιωκόντων με κρίσιν;

Διηγήσαντό μοι παράνομοι αδολεσχίας, άλλ’ ουχ ως ο νόμος σου Κύριε.

Πάσαι αι εντολαί σου αλήθεια˙ αδίκως κατεδίωξάν με, βοήθησόν μοι.

Παραβραχύ συνετέλεσάν με εν τη γη˙ εγώ δε ουκ εγκατέλιπον τας εντολάς σου.

Κατά το έλεός σου ζήσόν με, και φυλάξω τα μαρτύρια του στόματός σου.

Εις τον αιώνα, Κύριε, ο λόγος σου διαμένει εν τω ουρανώ.

Εις γενεάν και γενεάν η αλήθειά σου˙ εθεμελίωσας την γην, και διαμένει.

Τη διατάξει σου διαμένει ημέρα, ότι τα σύμπαντα δούλα σα.

Ει μη ότι ο νόμος σου μελέτη μου εστί, τότε αν απωλόμην εν τη ταπεινώσει μου.

Εις τον αιώνα ου μη επιλάθωμαι των δικαιωμάτων σου, ότι εν αυτοίς έζησάς με.

**Μέση.**

**Σος ειμί εγώ, σώσόν με, ότι τα δικαιώματά σου εξεζήτησα.**

Εμέ υπέμειναν αμαρτωλοί του απολέσαι με, τα μαρτύριά σου συνήκα.

Πάσης συντελείας είδον πέρας, πλατεία η εντολή σου σφόδρα.

Ως ηγάπησα τον νόμον σου, Κύριε˙ όλην την ημέραν μελέτη μού εστίν.

Υπέρ τους εχθρούς μου εσόφισάς με την εντολήν σου, ότι εις τον αιώνα εμή εστίν.

Υπέρ πάντας τους διδάσκοντάς με συνήκα, ότι τα μαρτύριά σου μελέτη μου εστίν.

Υπέρ πρεσβυτέρους συνήκα, ότι τας εντολάς σου, εξεζήτησα.

Εκ πάσης οδού πονηράς εκώλυσα τους πόδας μου, όπως αν φυλάξω τους λόγους σου.

**Από των κριμάτων σου ουκ εξέκλινα, ότι συ ενομοθέτησάς με.**

Ως γλυκέα τω λάρυγγί μου τα λόγιά σου, υπέρ μέλι τω στόματί μου.

Από των εντολών σου συνήκα, δια τούτο εμίσησα πάσαν οδόν αδικίας.

Λύχνος τοις ποσί μου ο νόμος σου, και φως ταις τρίβοις μου.

Ώμοσα, και έστησα του φυλάξασθαι τα κρίματα της δικαιοσύνης σου.

Εταπεινώθην έως σφόδρα, Κύριε, ζήσόν με κατά τον λόγον σου.

Τα εκούσια του στόματός μου ευδόκησον δη Κύριε, και τα κρίματά σου δίδαξόν με.

Η ψυχή μου εν ταις χερσί σου διαπαντός, και του νόμου σου ουκ επελαθόμην.

Εκληρονόμησα τα μαρτύριά σου εις τον αιώνα, ότι αγαλλίαμα της καρδίας μου εισίν.

**Έκλινα την καρδίαν μου, του ποιήσαι τα δικαιώματά σου εις τον αιώνα δι’ αντάμειψιν.**

Παρανόμους εμίσησα, τον δε νόμον σου ηγάπησα.

Βοηθός μου και αντιλήπτωρ μου ει συ, και εις τους λόγους επήλπισα.

Εκκλίνατε απ’ εμού πονηρευόμενοι, και εξερευνήσω τας εντολάς του Θεού μου.

Αντιλαβού μου κατά το λόγιόν σου, και ζήσόν με, και μη καταισχύνης με από της προσδοκίας μου.

Βοήθησόν μοι, και σωθήσομαι, και μελετήσω εν τοις δικαιώμασί σου διαπαντός.

Εξουδένωσας πάντας τους αποστατούντας από των δικαιωμάτων σου, ότι άδικον το ενθύμημα αυτών.

Παραβαίνοντας ελογισάμην πάντας τους αμαρτωλούς της γης, δια τούτο ηγάπησα τα μαρτύριά σου.

Καθήλωσον εκ του φόβου σου τας σάρκας μου˙ από γαρ των κριμάτων σου εφοβήθην.

Εποίησα κρίμα και δικαιοσύνην, μη παραδώς τοις αδικούσί με.

Έκδεξαι τον δούλόν σου εις αγαθόν, μη συκοφαντησάτωσάν με υπερήφανοι.

Οι οφθαλμοί μου εξέλιπον εις το σωτήριόν σου, και εις το λόγιον της δικαιοσύνης σου.

Ποίησον μετά του δούλου σου κατά το έλεός σου, και τα δικαιώματά σου δίδαξόν με.

Δούλός σού ειμί εγώ, συνέτισόν με και γνώσομαι τα μαρτύριά σου.

**Καιρός του ποιήσαι τω Κυρίω, διεσκέδασαν τον νόμον σου.**

Δια τούτο ηγάπησα τας εντολάς σου υπέρ χρυσίον και τοπάζιον.

Δια τούτο προς πάσας τας εντολάς σου κατωρθούμην, πάσαν οδόν άδικον εμίσησα.

Θαυμαστά τα μαρτύριά σου, δια τούτο εξηρεύνησεν αυτά η ψυχή μου.

Η δήλωσις των λόγων σου φωτιεί και συνετιεί νηπίους.

Το στόμα μου ήνοιξα, και είλκησα πνεύμα, ότι τας εντολάς σου επεπόθουν.

**Δόξα, και νυν.**

**Ο Διάκονος˙**

Έτι και έτι, εν ειρήνη του Κυρίου δεηθώμεν…

Έτι δεόμεθα υπέρ αναπαύσεως της ψυχής…

**Ο δε Ιερεύς εκφωνεί.**

Ότι συ ει η ανάστασις, η ζωή, και η ανάπαυσις κτλ. Και ούτως αρχόμεθα της τρίτης Στάσεως, εις ήχον γ’. Λέγοντες εν εκάστω Στίχω, Αλληλούϊα.

**Στάσις Γ’.**

**Επίβλεψον επ’ εμέ και ελέησόν με, κατά το κρίμα των αγαπώντων το όνομά σου.**

**Αλληλούϊα.**

Τα διαβήματά μου κατεύθυνον κατά τον λόγιόν σου, και μη κατακυριευσάτω μου πάσα ανομία.

Λύτρωσαί με από συκοφαντίας ανθρώπων, και φυλάξω τας εντολάς σου.

Το πρόσωπόν σου επίφανον επί τον δούλόν σου, και δίδαξόν με τα δικαιώματά σου.

Διεξόδους υδάτων κατέδυσαν οι οφθαλμοί μου, επεί ουκ εφύλαξα τον νόμον σου.

Δίκαιος ει, Κύριε, και ευθείς αι κρίσεις σου.

Ενετείλω δικαιοσύνην τα μαρτύριά σου, και αλήθειαν σφόδρα.

Εξέτηξέ με ο ζήλός σου, ότι επελάθοντο των λόγων σου οι εχθροί μου.

Πεπυρωμένον το λόγιόν σου σφόδρα, και ο δούλος σου ηγάπησεν αυτό.

**Νεώτερος εγώ ειμί, και εξουθενωμένος, τα δικαιώματά σου ουκ επελαθόμην.**

Η δικαιοσύνη σου, δικαιοσύνη εις τον αιώνα, και ο νόμος σου αλήθεια.

Θλίψεις και ανάγκαι εύροσάν με˙ αι εντολαί σου μελέτη μου.

Δικαιοσύνη τα μαρτύριά σου εις τον αιώνα˙ συνέτισον με, και ζήσομαι.

Εκέκραξα εν όλη καρδία μου, επάκουσόν μου Κύριε, τα δικαιώματά σου εκζητήσω.

Εκέκραξά σοι, σώσόν με, και φυλάξω τα μαρτύριά σου.

Προέφθασα εν αωρία, και εκέκραξα, εις τους λόγους σου επήλπισα.

Προέφθασαν οι οφθαλμοί μου προς όρθρον, του μελετάν τα λόγια σου.

**Της φωνής μου άκουσον, Κύριε, κατά το έλεός σου, κατά το κρίμά σου ζήσόν με.**

Προσήγγισαν οι καταδιώκοντές με ανομία, από δε του νόμου σου εμακρύνθησαν.

Εγγύς ει, Κύριε, και πάσαι αι οδοί σου αλήθεια.

Καταρχάς έγνων εκ των μαρτυρίων σου, ότι εις τον αιώνα εθεμελίωσας αυτά.

Ίδε την ταπείνωσίν μου, και εξελού με, ότι τον λόγον σου ουκ επελαθόμην.

Κρίνον την κρίσιν μου, και λύτρωσαί με, δια τον λόγον σου ζήσόν με.

Μακράν από αμαρτωλών σωτηρία, ότι τα δικαιώματά σου ουκ εξεζήτησαν.

Οι οικτιρμοί σου πολλοί, Κύριε˙ κατά το κρίμά σου ζήσόν με.

Πολλοί οι εκδιώκοντές με, και θλίβοντές με, εκ των μαρτυρίων σου ουκ εξέκλινα.

Είδον ασυνετούντας και εξετηκόμην, ότι τα λόγια σου ουκ εφυλάξαντο.

Ίδε, ότι τας εντολάς σου ηγάπησα˙ Κύριε, εν τω ελέει σου ζήσόν με.

Αρχή των λόγων σου αλήθεια, και εις τον αιώνα πάντα τα κρίματα της δικαιοσύνης σου.

**Άρχοντες κατεδίωξαν με δωρεάν, και από των λόγων σου εδειλίασεν η καρδία μου.**

Αγαλλιάσομαι εγώ επί τα λόγια σου, ως ο ευρίσκων σκύλα πολλά.

Αδικίαν εμίσησα, και εβδεληξάμην, τον δε νόμον σου ηγάπησα.

Επτάκις της ημέρας ήνεσά σε, επί τα κρίματα της δικαιοσύνης σου.

Ειρήνη πολλή τοις αγαπώσι τον νόμον σου, και ουκ έστιν αυτοίς σκάνδαλον.

Προσεδόκων το σωτήριόν σου, Κύριε, και τας εντολάς σου ηγάπησα.

Εφύλαξεν η ψυχή μου τα μαρτύριά σου, ότι πάσαι αι οδοί μου εναντίον σου, Κύριε.

Εγγισάτω η δέησίς μου ενώπιόν σου Κύριε˙ κατά το λόγιόν σου συνέτισόν με.

Εισέλθοι το αξίωμά μου ενώπιόν σου, Κύριε, κατά το λόγιόν σου ρύσαί με.

Εξερεύξονται τα χείλη μου ύμνον, όταν διδάξης με τα δικαιώματά σου.

Φθέγξονται η γλώσσά μου τα λόγια σου, ότι πάσαι αι εντολαί σου δικαιοσύνη.

Γενέσθω η χειρ σου του σώσαί με, ότι τας εντολάς σου ηρετισάμην.

Επεπόθησα το σωτήριόν σου, Κύριε, και ο νόμος σου μελέτη μου εστί.

**Ζήσεται η ψυχή μου και αινέσει σε, και τα κρίματά σου βοηθήσει μοι.**

**Επλανήθην ως πρόβατα απολωλός˙ ζήτησον τον δούλόν σου, ότι τας εντολάς σου ουκ επελαθόμην.**

**Και ευθύς τα νεκρώσιμα Ευλογητάρια.**

**Ευλογητός ει, Κύριε, δίδαξόν με τα δικαιώματά σου.**

Των Αγίων ο χορός, εύρε πηγήν της ζωής, και θύραν Παραδείσου˙ εύρω καγώ, την οδόν δια της μετανοίας˙ το απολωλός πρόβατον εγώ ειμί˙ ανακάλεσαί με Σωτήρ και σώσόν με.

**Ευλογητός ει, Κύριε…**

Ο πάλαι μεν εκ μη όντων πλάσας με, και εικόνι σου θεία τιμήσας, παραβάσει εντολής δε πάλιν με, επιστρέψας, εις γην εξ ής ελήφθην, εις το καθ’ ομοίωσιν επανάγαγε, το αρχαίον κάλλος αναμορφώσασθαι.

**Ευλογητός ε,ι Κύριε…**

Εικών ειμί, της αρρήτου δόξης σου, ει και στίγματα φέρω πταισμάτων˙ οικτείρησον, το σον πλάσμα Δέσποτα, και καθάρισον ση ευσπλαγχνία˙ και την ποθεινήν, πατρίδα παράσχου μοι, Παραδείσου πάλιν ποιών πολίτην με.

**Ευλογητός ει, Κύριε…**

Οι τον αμνόν, του Θεού κηρύξαντες, και σφραγιασθέντες ώσπερ άρνες, και προς ζωήν, την αγήρω άγιοι, και αΐδιον μετατεθέντες, τούτον εκτενώς Μάρτυρες αιτήσασθε, οφλημάτων λύσιν ημίν δωρήσασθαι.

**Ευλογητός ει, Κύριε…**

Ανάπαυσον, ο Θεός τον δούλον σου, και κατάταξον αυτόν εν Παραδείσω, όπου χοροί των Αγίων Κύριε, και οι δίκαιοι εκλάμψουσιν ως φωστήρες˙ τον κεκοιμημένον δούλόν σου ανάπαυσον, παρορών αυτού πάντα τα εγκλήματα.

**Δόξα, Τριαδικόν.**

Το τριλαμπές, της μιας Θεότητος, ευσεβώς υμνήσωμεν βοώντες˙ Άγιος ει ο Πατήρ ο άναρχος ο συνάναρχος Υιός, και θείον Πνεύμα˙ φώτισον ημάς, πίστει σοι λατρεύοντας, και του αιωνίου πυρός εξάρπασον.

**Και νυν…**

Χαίρε σεμνή, η Θεόν τεκούσα εις πάντων σωτηρίαν, δι’ ης γένος των ανθρώπων εύρατο την σωτηρίαν˙ δια σου εύρομεν Παράδεισον, Θεοτόκε αγνή ευλογημένη. Αλληλούϊα, Αλληλούϊα, Αλληλούϊα. Δόξα σοι ο Θεός. Εκ τρίτου.

**Είτα ο Διάκονος.**

Έτι, και έτι, εν ειρήνη του Κυρίου δεηθώμεν.

Έτι δεόμεθα υπερ αναπαύσεως κλτ.

Και μετά την Εκφώνησιν, ψάλλομεν τα παρόντα τροπάρια.

**Ήχος πλ. α’.**

Ανάπαυσον Σωτήρ ημών μετά Δικαίων τον δούλόν σου, και τούτον κατασκήνωσον εν ταις αυλαίς σου, καθώς γέγραπται, παρορών ως αγαθός τα πλημμελήματα αυτού, τα εκούσια και τα ακούσια, και πάντα τα εν αγνοία και γνώσει, Φιλάνθρωπε.

**Δόξα, και νυν, Θεοτοκίον.**

Ο εκ Παρθένου ανατείλας τω κόσμω Χριστέ ο Θεός, υιούς φωτός δι’ αυτής αναδείξας, ελέησον ημάς.

**Είτα τον Ν’ Ψαλμόν, και τον Κανόνα, ου η ακροστιχίς˙**

Έκτον προσαυδώ τοις απελθούσιν μέλος. Θεοφάνους.

**Ωδή α’. Ήχος πλ. δ’. ως εν ηπείρω πεζεύσας.**

Εν ουρανίοις θαλάμοις διηνεκώς, οι γενναίοι Μάρτυρες, δυσωπούσί με Χριστέ˙ ον εκ γης μετέστησας πιστόν, αιωνίων αγαθών τυχείν αξίωσον.

Κατακοσμήσας τα πάντα, ζώον μικτόν, μέσον με τον άνθρωπον ταπεινότητος ομού, και μεγέθους έπλασας˙ διο, την του δούλου σου ψυχήν, Σώτερ ανάπαυσον.

Του Παραδείσου πολίτην και γεωργόν, κατ’ αρχάς με έταξας˙ παραβάντα δε την σην, εντολήν εξώρισας διο, την του δούλου σου ψυχήν, Σώτερ ανάπαυσον.

**Θεοτοκίον.**

Ο εκ πλευράς διαπλάσας Εύαν το πριν, την ημών προμήτορα εξ αχράντου σου γαστρός, σάρκα περιβάλλεται˙ δι’ ης, του θανάτου την ισχύν Αγνή διέλυσεν.

**Ωδή γ’. Ουκ έστιν ως συ.**

Νομίμως ήλθησαν οι σοι, Μάρτυρες, Ζωοδότα, και στεφάνω της νίκης κοσμηθέντες παρά σου, τω μεταστάντι πιστώς, αιωνίαν λύτρωσιν βραβεύουσι.

Παιδεύσας πρότερον πολλοίς, τέρασι και σημείοις, εμέ τον πλανηθέντα, επ’ εσχάτων σεαυτόν, κενώσας ως συμπαθής, και ζητήσας, εύρες και διέσωσας.

Ρεόντων άστατον φθοράν, τον προς σε διαβάντα εν σκηναίς αιωνίοις, κατοικείν χαρμονικώς, αξίωσον Αγαθέ, δικαιώσας πίστει με και χάριτι.

**Θεοτοκίον.**

Ουκ έστιν άμεμπτος ως συ πάναγνε Θεομήτορ˙ μόνη γαρ εξ αιώνος, τον Θεόν τον αληθή, συνέλαβες εν γαστρί, του θανάτου λύσαντα την δύναμιν.

**Ο Ειρμός.**

**Ουκ έστιν άγιος ως συ, Κύριε ο Θεός μου˙ ο υψώσας το κέρας, των Πιστών σου Αγαθέ, και στερεώσας αυτούς, εν τη πέτρα της ομολογίας σου.**

**Ο Διάκονος.** Έτι και έτι εν ειρήνη κτλ.

**Και μετά την Εκφώνησιν, Κάθισμα, Ήχος πλ. β’.**

Αληθώς ματαιότης τα σύμπαντα, ο δε βίος, σκιά και ενύπνιον˙ και γαρ μάτην ταράττεται πας γηγενής, ως είπεν η Γραφή˙ ότε τον κόσμον, κερδήσωμεν, τότε τω τάφω οικήσωμεν, όπου ομού βασιλείς και πτωχοί˙ διο Χριστέ ο Θεός, τον μεταστάντα ανάπαυσον, ως φιλάνθρωπος.

**Δόξα, και νυν. Θεοτοκίον.**

Παναγία Θεοτόκε, τον χρόνον της ζωής μου, μη εγκαταλίπης με˙ ανθρωπίνη προστασία, μη καταπιστεύσης με˙ άλλ’ αυτή αντιλαβού, και ελέησόν με.

**Ωδή, δ’. Χριστός μου δύναμις.**

Σοφίας μείζονος, δεικνύων γνώρισμα, και της περί τα δώρα πολυτελούς, Δέσποτα χρηστότητος, τας των Μαρτύρων χορείας, τοις Αγγέλοις συνηρίθμησας.

Αφράστου δόξης σου, τυχείν αξίωσον, τον προς σε μεταστάντα ένθα Χριστέ, των ευφραινομένων εστίν, η κατοικία, και φωνή, καθαράς αγαλλιάσεως.

Υμνούντα πρόσδεξαι, το θείον κράτος σου, ον εκ γης προσελάβου, τέκνον φωτός, τούτον εργαζόμενος, της αμαρτίας την αχλύν, εκκαθαίρων Πολυέλεε.

**Θεοτοκίον.**

Δοχείον άχραντον, ναόν πανάμωμον, κιβωτόν παναγίαν, παρθενικόν, τόπον αγιάσματος, σε καλλονήν του Ιακώβ, ο Δεσπότης εξελέξατο.

**Ωδή ε’. Τω θείω φέγγει σου αγαθέ.**

Ως ολοκάρπωσις ιερά, και ως απαρχή της ανθρωπίνης, οι Μάρτυρες φύσεως, τω δεδοξασμένω προσενεχθέντες Θεώ, ημίν την σωτηρίαν αεί βραβεύουσι.

Ο μόνος φύσει ζωοποιός, το της αγαθότητος όντως ανεξιχνίαστον πέλαγος, τον τελειωθέντα της Βασιλείας της σης, αξίωσον Οικτίρμον, μόνε αθάνατε.

**Θεοτοκίον.**

Ισχύς και ύμνησις ο εκ σου, Δέσποινα του κόσμου γεννηθείς, και σωτηρία εγένετο, τοις απολλυμένοις, εκ των του άδου πυλών, ρυόμενος τους πίστει, σε μακαρίζοντας.

**Ωδή ς’. Του βίου την θάλασσαν.**

Σταυρώ προσηλούμενος, των Μαρτύρων τους χορούς, προς σεαυτόν συνήγαγες, μιμουμένους το πάθος σου αγαθέ˙ διο σου δεόμεθα, τον προς σε μεταστάντα νυν ανάπαυσον.

Αφράστω τη δόξη σου, όταν έλθης φοβερώς, κρίναι τον κόσμον άπαντα, εν νεφέλαις ευδόκησον λυτρωτά, φαιδρώς υπαντήσαί σοι, ον εκ γης προσελάβου πιστόν δούλόν σου.

Πηγή ζωής πέφυκας, εν ανδρεία θεϊκή, πεπεδημένους Δέσποτα, ο εξάγων τον δούλόν σου τον προς σε, πιστώς εκδημήσαντα, εν τρυφή Παραδείσου κατασκήνωσον.

**Θεοτοκίον.**

Εις γην απεστράφημεν, παραβάντες του Θεού, την εντολήν την ένθεον˙ δια σου δε Παρθένε προς ουρανόν, εκ γης ανυψώθημεν, την φθοράν του θανάτου εκτινάξαντες.

**Ειρμός.**

**Του βίου την θάλασσαν, υψουμένην καθορών, των πειρασμών, τω κλύδωνι, τω ευδίω λιμένι σου προσδραμών, βοώ σοι˙ Ανάγαγε, εκ φθοράς την ζωήν μου Πολυέλεε.**

**Ο Διάκονος˙** Έτι, και έτι, εν ειρήνη κτλ.

**Και μετά την Εκφώνησιν, Κοντάκιον, Ήχος πλ. δ’.**

Μετά των Αγίων ανάπαυσον, Χριστέ, την ψυχήν του δούλου σου, ένθα ουκ έστι πόνος, ου λύπη, ου στεναγμός, αλλά ζωή ατελεύτητος.

**Ο Οίκος.**

Αυτός μόνος υπάρχεις αθάνατος, ο ποιήσας και πλάσας τον άνθρωπον˙ οι βροτοί ουκ εκ γης διεπλάσθημεν, και εις γην την αυτήν πορευσόμεθα, καθώς εκέλευσας ο πλάσας με, και ειπών μοι˙ Ότι γη ει, και εις γην απελεύση˙ όπου πάντες βροτοί πορευόμεθα, επιτάφιον θρήνον ποιούντες ωδήν το, Αλληλούϊα.

**Ωδή ζ’. Δροσοβόλον μεν την κάμινον.**

Λυτρωθέντες τω σω αίματι οι Μάρτυρες, της πρώτης παραβάσεως, ραντισθέντες δε τω ιδίω αίματι, την σην, σαφώς εικονίζουσι σφαγήν. Ευλογητός ει Θεός, ο των Πατέρων ημών.

Θρασυνόμενον τον θάνατον ενέκρωσας, Λόγε ζωαρχικώτατε˙ τον εν πίστει δε κοιμηθέντα, πρόσδεξαι τανύν, υμνούντα και λέγοντα Χριστέ˙ Ευλογητός ει ο Θεός, ο των Πατέρων ημών.

Ο ψυχώσας τον άνθρωπον φυσήματι, θείω θεαρχικώτατε, τον μεταστάντα Βασιλείας Δέσποτα της σης, αξίωσον ψάλλειν σοι Σωτήρ˙ Ευλογητός ει ο Θεός, ο των Πατέρων ημών.

**Θεοτοκίον.**

Υπερτέρα πάσης κτίσεως πανάμωμε, γέγονας, συλλαβούσα Θεόν, τον συντρίψαντα του θανάτου πύλας, και μοχλούς, συνθλάσαντα˙ όθεν σε Αγνή, υμνολογούμεν οι πιστοί, ως Θεομήτορα.

**Ωδή η’. Εκ φλογός τοις Οσίοις.**

Σταθερώς τους αγώνας επιδειξάμενοι, τω της νίκης στεφάνω κατεκοσμήθητε, Μάρτυρες Χριστού, αθλοφόροι κραυγάζοντες˙ Σε υπερυψούμεν, Χριστέ εις τους αιώνας.

Ιερώς τους τον βίον απολιπόντας πιστούς, και προς σε τον Δεσπότην μεταχωρήσαντας, δέξαι προσηνώς, αναπαύων ως εύσπλαγχνος, σε υπερυψούντας, Χριστέ εις τους αιώνας.

Νυν εν γη των πραέων πάντας αυλίζεσθαι, τους προκεκοιμένους, Σώτερ, ευδόκησον, πίστει τη εις σε δικαιώσας και χάριτι, σε υπερυψούντας, εις πάντας τους αιώνας.

**Θεοτοκίον.**

Μακαρίζομεν πάντες σε Παμμακάριστε, την τον Λόγον τον όντως όντα μακάριον, σάρκα δι’ ημάς γεγονότα γεννήσασαν˙ ον υπερυψούμεν, εις πάντας τους αιώνας.

**Ωδή θ’. Θεόν ανθρώποις ιδείν αδύνατον.**

Ελπίς Μαρτύρων χορούς ενεύρωσε, και προς την σην αγάπην διαπύρως επτέρωσε, των μελλόντων τούτοις προτυπώσασα, την μη σαλευομένην όντως ανάπαυσιν˙ ης τον μεταστάντα αγαθέ τυχείν αξίωσον.

Λαμπράς και θείας τυχείν ελλάμψεως, της σης Χριστέ τον πίστει μεταστάντα ευδόκησον, την εν κόλποις Αβραάμ, ανάπαυσιν, μόνος ως ελεήμων, τούτω δωρούμενος, και της αιωνίου αξιών μακαριότητος.

Ο ων τη φύσει χρηστός και εύσπλαγχνος, και θελητής ελέους ευσπλαγχνίας η άβυσσος, ον εκ τόπου τούτου της κακώσεως, και σκιάς του θανάτου, Σώτερ μετέστησας, ένθα καταλάμπει σου το φως, τούτον κατάταξον.

**Θεοτοκίον.**

Σκηνήν αγίαν Αγνή γινώσκομεν, και κιβωτόν και πλάκα σε του Νόμου της χάριτος˙ δια σου γαρ άφεσις δεδώρηται, τοις δεδικαιωμένοις δια του αίματος, του σωματωθέντος εκ της σης γαστρός πανάμωμε.

**Ο Ειρμός.**

**Θεόν ανθρώποις ιδείν αδύνατον, ον ου τολμά Αγγέλων ατενίσαι τα τάγματα. Δια σου δε Πάναγνε, ωράθης βροτοίς, Λόγος σεσαρκωμένος. Ον μεγαλύνοντες, συν ταις ουρανίαις στρατιαίς, σε μακαρίζομεν.**

**Ο Διάκονος˙**

Έτι και έτι, εν ειρήνη του Κυρίου δεηθώμεν. κτλ.

**Ο Διάκονος: Ιωάννου Μοναχού, του Δαμασκηνού.**

**Ήχος α’.**

Ποία του βίου τρυφή διαμένει λύπης αμέτοχος; Ποία δόξα έστηκεν επί γης αμετάθετος; Πάντα σκιάς ασθενέστερα, πάντα ονείρων απατηλότερα˙ μία ροπή, και ταύτα πάντα θάνατος διαδέχεται. Άλλ’ εν τω φωτί Χριστέ του προσώπου σου, και τω γλυκασμώ της σης ωραιότητος, ον εξελέξω, ανάπαυσον, ως φιλάνθρωπος.

**Ήχος β’.**

Οίμοι, οίον αγώνα έχει η ψυχή χωριζομένη εκ του σώματος! Οίμοι, πόσα δακρύει τότε, και ουχ υπάρχει ο ελεών αυτήν! Προς τους Αγγέλους τα όμματα ρέπουσα, άπρακτα καθικετεύει˙ προς τους ανθρώπους τας χείρας εκτείνουσα, ουκ έχει τον βοηθούντα. Διο αγαπητοί μου αδελφοί, εννοήσαντες ημών το βραχύ της ζωής, τω μεταστάντι την ανάπαυσιν, παρά Χριστού αιτησώμεθα, και ταις ψυχαίς ημών το μέγα έλεος.

**Ήχος γ’.**

Πάντα ματαιότης τα ανθρώπινα, όσα ουχ υπάρχει μετά θάνατον˙ επελθών γαρ ο θάνατος ταύτα πάντα εξηφάνισται˙ διο Χριστώ τω αθανάτω βασιλεί βοήσωμεν˙ Τον μεταστάντα εξ ημών ανάπαυσον, ένθα πάντων εστίν ευφραινομένων η κατοικία.

**Ήχος δ’.**

Πού εστίν η του κόσμου προσπάθεια; Πού εστίν η των προσκαίρων φαντασία; Πού εστίν ο χρυσός και ο άργυρος; Πού εστί των οικετών η πλημμύρα και ο θόρυβος; Πάντας κόνις, πάντα τέφρα, πάντα σκιά. Αλλά δεύτε βοήσωμεν τω αθανάτω Βασιλεί˙ Κύριε, των αιωνίων σου αγαθών αξίωσον, τον μεταστάντα εξ ημών, αναπαύων αυτόν, εν τη αγήρω μακαριότητι.

**Ήχος πλ. α’.**

Εμνήσθην του Προφήτου βοώντος˙ Εγώ ειμί γη και σποδός˙ και πάλιν κατενόησα εν τοις μνήμασι, και είδον τα οστά τα γεγυμνωμένα, και είπον˙ Άρα τις εστί βασιλεύς, ή στρατιώτης, ή πλούσιος, ή πένης, ή δίκαιος, ή αμαρτωλός; Αλλά ανάπαυσον, Κύριε, μετά δικαίων τον δούλόν σου.

**Ήχος πλ. β’.**

Αρχή μοι και υπόστασις το πλαστουργόν σου γέγονε πρόσταγμα˙ βουληθείς γαρ εξ αοράτου τε, και ορατής με ζώον συμπήξαι φύσεως, γήθέν μου το σώμα διέπλασας, δέδωκας δε μοι ψυχήν, τη θεία σου και ζωοποιώ εμπνεύσει. Διο Χριστέ τον δούλόν σου, εν χώρα ζώντων, εν σκηναίς Δικαίων ανάπαυσον.

**Ήχος βαρύς.**

Κατ’ εικόνα σην και ομοίωσιν, πλαστουργήσας κατ’ αρχάς τον άνθρωπον, εν Παραδείσω τέθεικας, κατάρχειν σου των κτισμάτων˙ φθόνω δε διαβόλου απατηθείς, της βρώσεως μετέσχε, των εντολών σου παραβάτης γεγονώς˙ διο πάλιν εις γην εξ ης ελήφθη, κατεδίκασας επιστρέφειν Κύριε, και αιτείσθαι την ανάπαυσιν.

**Ήχος πλ. δ’.**

Θρηνώ και οδύρομαι, όταν εννοήσω τον θάνατον, και ίδω εν τοις τάφοις κειμένην την κατ’ εικόνα Θεού, πλασθείσαν ημίν ωραιότητα, άμορφον, άδοξον, μη έχουσαν είδος˙ ώ του θαύματος! Τί το περί ημάς τούτο γέγονε μυστήριον; Πώς παρεδόθημεν τη φθορά, και συνεζεύχθημεν τω θανάτω; Όντως Θεού προστάξει, ως γέγραπται, του παρέχοντος τω μεταστάντι την ανάπαυσιν.

**Οι Μακαρισμοί.**

Εν τη βασιλεία σου, μνήσθητι ημών, Κύριε…

Μακάριοι οι πτωχοί τω πνεύματι…

Μακάριοι οι πενθούντες…

Μακάριοι οι πραείς…

Μακάριοι οι πεινώντες…

Μακάριοι οι ελεήμονες…

**Ήχος πλ. β’. Οι όσιοί σου Παίδες.**

Ληστήν του Παραδείσου Χριστέ πολίτην, επί Σταυρού σοι βοήσαντα, το, Μνήσθητί μου, προαπειργάσω˙ αυτού της μετανοίας, αξίωσον καμέ τον ανάξιον.

**Μακάριοι οι καθαροί τη καρδία…**

Ζωής ο κυριεύων, και του θανάτου, εν ταις αυλαίς Αγίων ανάπαυσον, ον προσελάβου εκ των προσκαίρων, βοώντα˙ Μνήσθητί μου, όταν έλθης εν τη βασιλεία σου.

**Μακάριοι οι ειρηνοποιοί, ότι αυτοί υιοί Θεού κληθήσονται.**

Ο των ψυχών δεσπόζων και των σωμάτων, ου εν τη χειρί η πνοή ημών, των θλιβομένων παραμυθία, ανάπαυσον εν χώρα Δικαίων, ον μετέστησας δούλόν σου.

**Μακάριοι οι δεδιωγμένοι ένεκεν δικαιοσύνης…**

Χριστός σε αναπαύσοι εν χώρα ζώντων, και πύλας Παραδείσου ανοίξοι σοι, και βασιλείας δείξοι πολίτην, και άφεσίν σοι δώη, ως ήμαρτες εν βίω φιλόχριστε.

**Μακάριοι έστε, όταν ονειδίσωσιν ημάς.**

Εξέλθωμεν και ίδωμεν εν τοις τάφοις, ότι γυμνά οστέα ο άνθρωπος, σκωλήκων βρώμα και δυσωδία, και γνώμεν τις ο πλούτος, το κάλλος, η ισχύς, και η ευπρέπεια.

**Χαίρετε και αγαλλιάσθε…**

Ακούσωμεν τι κράζει ο παντοκράτωρ˙ ουαί οι εκζητούντες θεάσασθαι, την φοβεράν ημέραν Κυρίου˙ αύτη γαρ εστί σκότος˙ πυρί γαρ δοκιμάσει τα σύμπαντα.

**Δόξα.**

Ανάρχω και γεννήσει τε, και προόδω, Πατέρα προσκυνώ τον γεννήσαντα, Υιόν δοξάζω τον γεννηθέντα, υμνώ το συνεκλάμπον, Πατρί τε και Υιώ, Πνεύμα Άγιον.

**Και νυν. Θεοτοκίον.**

Πώς εκ μαζών σου γάλα βρύεις Παρθένε; Πώς τρέφεις τον τροφέα της κτίσεως; Ως είδεν ο πηγάσας ύδωρ εκ πέτρας, τας φλέβας των υδάτων, διψώντι τω λαώ, καθώς γέγραπται.

**Προκείμενον, Ήχος γ’.**

**Μακαρία η οδός, ην πορεύει σήμερον, ότι ητοιμάσθη σοι τόπος αναπαύσεως.**

Στίχ. Προς σε, Κύριε κεκράξομαι, ο Θεός μου.

**Ο Απόστολος.**

**Προς Θεσσαλονικείς Α’ Επιστολής Παύλου το Ανάγνωσμα. Κεφ. Δ’ 13-17.**

Αδελφοί, ου θέλω υμάς αγνοείν περί των κεκοιμημένων, ίνα μη λυπήσθε, καθώς και οι λοιποί οι μη έχοντες ελπίδα. Ει γαρ πιστεύων ότι ο Ιησούς απέθανε και ανέστη, ούτω και ο Θεός τους κοιμηθέντας δια του Ιησού άξει συν αυτώ. Τούτο γαρ υμίν λέγομεν εν λόγω Κυρίου, ότι ημείς οι ζώντες οι περλειπόμενοι εις την παρουσίαν του Κυρίου, ου μη φθάσωμεν τους κοιμηθέντας˙ ότι αυτός ο Κύριος εν κελεύσματι, εν φωνή Αρχαγγέλου και εν σάλπιγγι Θεού καταβήσεται απ’ ουρανού, και οι νεκροί εν Χριστώ αναστήσονται πρώτον. Έπειτα ημείς οι ζώντες οι περιλειπόμενοι, άμα συν αυτοίς αρπαγησόμεθα εν νεφέλαις, εις απάντησιν του Κυρίου εις αέρα˙ και ούτω πάντοτε συν Κυρίω εσόμεθα.

**Αλληλούϊα. (τρις).**

**Μακάριος ον εξελέξω και προσελάβου, Κύριε.**

**Ευαγγέλιον, εκ του κατά Ιωάννην.**

**Κεφ. Ε’΄. 24-30.**

Είπεν ο Κύριος προς τους εληλυθότας προς αυτόν Ιουδαίους˙ Αμήν, αμήν λέγω υμίν, ότι ο τον λόγον μου ακούων, και πιστεύων τω πέμψαντί με, έχει ζωήν αιώνιον˙ και εις κρίσιν ουκ έρχεται, αλλά μεταβέβηκεν εκ του θανάτου εις την ζωήν. Αμήν, αμήν λέγω υμίν, ότι έρχεται ώρα, και νυν εστίν, ότε οι νεκροί ακούσονται της φωνής του Υιού του Θεού˙ και οι ακούσαντες ζήσονται. Ώσπερ γαρ ο Πατήρ έχει ζωήν εν εαυτώ και εξουσίαν έδωκεν αυτώ, και κρίσιν ποιείν, ότι υιός ανθρώπου εστί. Μη θαυμάζετε τούτο˙ ότι έρχεται ώρα, εν η πάντες οι εν τοις μνημείοις ακούσονται της φωνής αυτού˙ και εκπορεύσονται οι τα αγαθά ποιήσαντες, εις ανάστασιν ζωής˙ οι δε τα φαύλα πράξαντες, εις ανάστασιν κρίσεως. Ου δύναμαι εν εγώ ποιείν απ’ εμαυτού ουδέν˙ καθώς ακούω, κρίνω, και η κρίσις η εμή δικαία εστίν˙ ότι ου ζητώ το θέλημα το εμόν, αλλά το θέλημα του πέμψαντός με Πατρός.

**Ο Διάκονος.**

Ελέησον ημάς ο Θεός, κατά το μέγα έλεός σου…

Έτι δεόμεθα υπέρ αναπαύσεως της ψυχής του δούλου του Θεού…

Και μετά την συμπλήρωσιν τούτων, λέγει ο πρώτος των Ιερέων, ή ο Αρχιερεύς τυχών, την Ευχήν. Ο Θεός των πνευμάτων και πάσης σαρκός, μεγαλοφώνως, πλησίον του λειψάνου απελθών˙ ωσαύτως και οι συμπαρόντες ιερείς άπαντες.

Ιστέον, δε ότι, λεγομένης εκάστης Αιτήσεως παρά του Διακόνου, εν όσω λέγεται η Αίτησις παρ’ αυτού, λέγει την άνωθεν Ευχήν έκαστος των Ιερέων, κατά την τάξιν αυτού, μυστικώς, πλησίον του λειψάνου, και εκφωνεί.

Ότι συ η ανάπαυσις, η ζωή και η ανάπαυσις.

Νυν δε παρά του πρώτου των Ιερέων, ή και του Αρχιερέως λέγεται μεγαλοφώνως, ως άνωθεν είρηται. Μετά δε την Εκφώνησιν, γίνεται ο Ασπασμός, και ψάλλομεν τα παρόντα Στιχηρά προσόμοια.

**Ήχος β’. Ότε εκ του ξύλου σε νεκρόν.**

**Δεύτε τελευταίον ασπασμόν, δώμεν αδελφοί τω θανόντι, ευχαριστούντες Θεώ˙ ούτος γαρ εξέλιπε της συγγενείας αυτού, και προς τάφον επείγεται, ουκ έτι φροντίζων, τα της ματαιότητος, και πολυμόχθου σαρκός˙ πού νυν συγγενείς τε και φίλοι; Άρτι χωριζόμεθα, ον περ, αναπαύσαι Κύριος ευξώμεθα.**

Ποίος χωρισμός, ώ αδελφοί; Ποίος κοπετός, ποίος θρήνος, εν τη παρούση ροπή; Δεύτε ουν ασπάσασθε τον προ μικρού μεθ’ ημών παραδίδοται τάφω γαρ, καλύπτεται λίθω, σκότει κατοικίζεται, νεκροίς συνθάπτεται˙ πάντες συγγενείς τε και φίλοι, άρτι χωριζόμεθα, ον περ, αναπαύσαι Κύριος ευξώμεθα.

Άρτι η του βίου πονηρά, λύεται πανήγυρις πάσα της ματαιότητος˙ πνεύμα γαρ εξέλιπεν από σκηνώματος˙ ο πηλός μεμελάνωται, το σκεύος ερράγη, άφωνον, αναίσθητον, νεκρόν, ακίνητον˙ ον περ παραπέμποντες τάφω, Κύριον ευξώμεθα δούναι, ως αιώνας τούτω την ανάπαυσιν.

Οία η ζωή εστίν, άνθος και ατμίς τε και δρόσος, εωθινή αληθώς˙ δεύτε ουν κατίδωμεν, επί τους τάφους τρανώς˙ πού το κάλλος του σώματος; Και πού η νεότης; Πού εισί το όμματα και η μορφή της σαρκός; Πάντα εξηράνθη ως χόρτος, πάντα ηφανίσθησαν˙ δεύτε, τω Χριστώ προσπέσωμεν εν δάκρυσι.

Μέγας ο κλαυθμός και οδυρμός, μέγας στεναγμός, και ανάγκη, ο χωρισμός της ψυχής˙ άδης και απώλεια, η των προσκαίρων ζωή, η σκιά η ανύπαρκτος, ο ύπνος της πλάνης, ο ακαιροφάνταστος, μόχθος του βίου της γης, πόρρω εκφευξώμεθα κόσμου, άπαν το αμάρτημα, ίνα, τα ουράνια κληρονομήσωμεν.

Βλέποντες προκείμενον νεκρόν, λόγον αναλάβωμεν πάντες της τελευταίας ροπής˙ ούτος γαρ παράγεται, ώσπερ καπνός από γης, ωσεί άνθος εξήνθησεν, ως χόρτος ετμήθη, ράκει σπαργανούμενος, γη καλυπτόμενος˙ ον περ αφανή λελοιπότες, τω Χριστώ ευξώμεθα δούναι, εις αιώνας τούτω την ανάπαυσιν.

Δεύτε οι απόγονοι Αδάμ, ίδωμεν εις γην βεβλημένον, τον κατ’ εικόνα ημών, όλην την ευπρέπειαν αποβαλλόμενον, λελυμένον εν μνήματι, σαπρία σκωλήκων, σκότει δαπανώμενον, γη καλυπτόμενον˙ ον περ αφανή λελοιπότες, τω Χριστώ ευξώμεθα δούναι, εις αιώνας τούτω την ανάπαυσιν.

Ότε τε του σώματος ψυχή, μέλλει μετά βίας αρπάσθαι, υπό Αγγέλων φρικτών, πάντων επιλάθεται των συγγενών και γνωστών, και φροντίζει τα μέλλοντα, κριτήρια στήναι, τα της ματαιότητος, και πολυμόχθου σαρκός. Δεύτε τον Κριτήν δυσωπούντες, πάντες επευξώμεθα, ίνα συγχωρήση Κύριος, α έπραξεν.

Δεύτε εν τω τάφω αδελφοί, βλέψωμεν την τέφραν και κόνιν, εξ ης επλάσθημεν˙ πού νυν πορευόμεθα; Τί δ’ εγεγόναμεν; Ποίος πένης ή πλούσιος, ή ποίος δεσπότης; Ποίος δε ελεύθερος; Και ουχί πάντες σποδός; Κάλλος του προσώπου εσάπη, και το της νεότητος άπαν, άνθος κατεμάρανεν ο θάνατος.

Όντως ματαιότης και φθορά, πάντα του βίου ηδέα, και τα περίδοξα! Πάντες γαρ εκλείπομεν, πάντες θνηξόμεθα, βασιλείς τε και άρχοντες, κριταί και δυνάσται, πλούσιοι και πένητες, και πάσα φύσις βροτών˙ νυν γαρ, οι ποτέ εν βίω, τάφοις καταβέβληνται˙ ους περ, αναπαύσαι Κύριςο ευξώμεθα.

Πάντα τα του σώματος νυνί, όργανα αγνά θεωρούνται, τα προ μικρού κινητά˙ πάντα ανενέργητα, νεκρά, αναίσθητα˙ οφθαλμοί γαρ κατέδυσαν, εδέθησαν πόδες, χείρες ησυχάζουσι, και ακοή συν αυτοίς, γλώσσα τη σιγή συνεκλείσθη, τάφω παραδίδοται˙ όντως, ματαιότης πάντα τα ανθρώπινα!

**Θεοτοκίον.**

Σώζε τους ελπίζοντας εις σε, Μήτηρ του αδύτου. Ηλίου, Θεογεννήτρια˙ αίτησαι πρεσβείαις σου, τον υπεράγαθον, αναπαύσαι δεόμεθα, τον νυν μεταστάντα, ένθα αναπαύονται αι των Δικαίων Ψυχαί˙ θείων αγαθών κληρονόμον, δείξον εν αυλαίς των Δικαίων, εις μνημόσυνον πανάμωμε αιώνιον.

**Δόξα, Ήχος πλ. β’.**

Ορώντές με άφωνον και άπνουν προκείμενον, κλαύσατε πάντες επ’ εμοί, αδελφοί και φίλοι, συγγενείς και γνωστοί˙ την γαρ χθες ημέραν μεθ’ υμών ελάλουν, και άφνω επήλθε μοι η φοβερά ώρα του θανάτου. Αλλά δεύτε πάντες οι ποθούμενοί με, και ασπάσασθέ με τον τελευταίον ασπασμόν˙ ουκ έτι γαρ μεθ’ υμών πορεύσομαι, ή συλλαλήσω του λοιπού˙ εις Κριτήν γαρ απέρχομαι, ένθα προσωποληψία ουκ εστί˙ δούλος γαρ και δεσπότης ομού παρίστανται, βασιλεύς, και στρατιώτης, πλούσιος και πένης, εν αξιώματι ίσω˙ έκαστος γαρ εκ των ιδίων έργων, ή δοξασθήσεται, ή αισχυνθήσεται. Άλλ’ αιτώ πάντας και δυσωπώ, αδιαλείπτως υπέρ εμού προσεύξασθαι Χριστώ τω Θεώ, ίνα μη καταταγώ δια τας αμαρτίας μου, εις τον τόπον της βασάνου, άλλ’ ίνα με κατατάξη, όπου το φως της ζωής.

**Και νυν, Θεοτοκίον, ο αυτός.**

Πρεσβείαις της τεκούσης σε, Χριστέ και του Προδρόμου σου, Αποστόλων, Προφητών, Ιεραρχών, Οσίων, και Δικαίων, και πάντων των Αγίων, τον κοιμηθέντα δούλόν σου ανάπαυσον.

Τρισάγιον˙ Παναγία Τριάς˙ Πάτερ ημών˙ Ότι σου εστί. Μετά πνευμάτων δικαίων, κτλ. η Αίτησις παρά του Διακόνου, και η Ευχή παρά του Ιερέως. Μετά δε την Εκφώνησιν, Δόξα, και νυν, και γίνεται απόλυσις ούτως˙

Ο αναστάς εκ νεκρών, Χριστός ο αληθινός Θεός ημών, ταις πρεσβείαις της παναχράντου αυτού Μητρός, των αγίων, ενδόξων και πανευφήμων Αποστόλων, των οσίων και θεοφόρων Πατέρων ημών, και πάντων των Αγίων, και την ψυχήν του εξ ημών μεταστάντος δούλου αυτού εν σκηναίς Δικαίων τάξαι, εν κόλποις Αβραάμ αναπαύσαι, και μετά Δικαίων συναριθμήσαι, ημάς δε ελεήσαι, ως αγαθός και φιλάνθρωπος. Αμήν.

**Αιωνία σου η μνήμη, αξιομακάριστε και αείμνηστε αδελφέ ημών. Εκ γ’.**

Και ούτω άραντες το λείψανον, απερχόμεθα εις τον τάφον, ψάλλοντες, το, Άγιος ο Θεός˙ Παναγία Τριάς˙ Πάτερ ημών˙ κτλ. και τίθεται το λείψανον εν τω μνήματι. Ο δε Ιερεύς, άρας χουν μετά του πτύου, σταυρωειδώς επιρρίπτει επάνω του λειψάνου, λέγων˙

Του Κυρίου η γη, και το πλήρωμα αυτής, η οικουμένη, και πάντες οι κατοικούντες εν αυτή.

Και μετά τούτο επιχέει επί τω λειψάνω κανδήλαν, ή την τέφραν του θυμιατηρίου. Και ούτω καλύπτουσιν, ως σύνηθες, τον τάφον, επιλεγομένων των Τροπαρίων, Μετά πνευμάτων Δικαίων, και τα έτερα άπαντα˙ και απόλυσις.

**Δόξα τω Θεώ τω ούτως οικονομήσαντι.**

Ιστέον δε, ότι ο τοιούτος Τύπος γίνεται και εις κοιμηθείσας γυναίκας, και εις παίδας των Ορθοδόξων, εναλλαττομένου μόνου του ονόματος, από τε αρσενικού εις θηλυκόν, και ουχ έτερον.

\*\*\*

**Ακολουθία νεκρώσιμος εις κοσμικούς: σελίδες 227 - 262.**

Η/Υ επιμέλεια Σοφίας Μερκούρη.